Diari Oficial de la Generalitat Valenciana


Sumari del DOGV 7370, del 29-09-2014 (2014/8778)

DECRET 154/2014, de 26 de setembre, del Consell, pel qual es crea la Comissió de l'Informe d'Impacte de Gènere en els Pressupostos de la Generalitat.
-----------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2014/09/26/154/dof/vci/html**

### Dades del document

Número de DOGV
:   7370

Data del DOGV
:   29-09-2014

Secció del DOGV
:   I. DISPOSICIONS GENERALS

Número del document
:   2014/8778


Data del document
:   26-09-2014

Organisme emissor
:   Conselleria d'Hisenda i Administració Pública

Tipus de document
:   Decret

Descriptors 

:   * Conselleria d'Hisenda i Administració Pública
    * política pressupostària
    * legislació
    * organització administrativa
    * igualtat de tracte
    * reglament intern
    * igualtat de gènere

DECRET 154/2014, de 26 de setembre, del Consell, pel qual es crea la Comissió de l'Informe d'Impacte de Gènere en els Pressupostos de la Generalitat. [2014/8778]  
PREÀMBUL  
  
La situació de les dones ha canviat substancialment en les últimes dècades, no obstant això, encara hi ha un nivell de desigualtat que exigix la necessitat d'eliminar les diferències existents entre dones i hòmens, i es requerix per a això l'adopció de mesures raonables i adequades que encaminen a la superació de la discriminació per raó de sexe, tant individual com col·lectiva, per tal de garantir el dret fonamental a la igualtat entre dones i hòmens.  
La Unió Europea va consolidar en el Tractat d'Amsterdam, aprovat pel Consell Europeu d'Amsterdam el 17 de juny de 1997, i en vigor des de l'1 de maig de 1999, la política iniciada en els anys setanta sobre la igualtat entre les dones i els hòmens, i, per això, establix com a principi la no-discriminació per raó de sexe des de diferents aspectes, i proclama en l'article 2 que una de les missions de la Unió Europea és promoure la igualtat entre dones i hòmens.  
  
En la legislació europea també s'inclouen referències expresses a la igualtat entre hòmens i dones en els articles 2 i 3.3 del Tractat de la Unió Europea, en els articles 8, 153.1.i i preceptes concordants i en l'article 157 del Tractat de Funcionament de la Unió Europea, i finalment, en l'article 23 de la Carta dels Drets Fonamentals de la Unió Europea.  
  
La Constitució Espanyola, en l'article 1.1, proclama la igualtat com a valor superior de l'ordenament jurídic, i en els seus articles 9.2 i 14 fa referència al principi d'igualtat, en el primer cas des d'un punt de vista material i, en el segon, des d'un punt de vista formal, tal com ha interpretat la jurisprudència del Tribunal Constitucional. Així mateix, la igualtat es configura en la Constitució com un dret fonamental, amb l'especial protecció i garanties que atorga l'article 53.2.  
  
Entre les normes estatals que despleguen este principi cal destacar, pel que fa a l'àmbit d'aplicació del present decret, la Llei Orgànica 3/2007, de 22 de març, per a la Igualtat Efectiva de Dones i Hòmens, ja que conté una referència expressa a la necessitat que en l'elaboració de normes s'observe la perspectiva de gènere. En concret, en l'article 19 establix que «els projectes de disposicions de caràcter general i els plans d'especial rellevància econòmica, social, cultural i artística que se sotmeten a l'aprovació del Consell de Ministres hauran d'incorporar un informe sobre el seu impacte per raó de gènere».  
  
L'Estatut d'Autonomia de la Comunitat Valenciana, en clara consonància amb el que establixen la normativa europea i la Constitució, determina en els seus articles 10.3, 10.4, 11 i 49.1.26.a que correspon a la Generalitat, en l'àmbit de les seues competències, promoure les condicions perquè la igualtat de la ciutadania i els grups en què s'integren siguen reals i efectives, i eliminar els obstacles que impedisquen o dificulten la seua plenitud.  
En concret, l'article 11 de l'Estatut d'Autonomia es referix a la Carta de Drets Socials, que es va aprovar per la Llei 4/2012, de 15 d'octubre, de la Generalitat, i en l'article 20 de la qual es preceptua que «la Generalitat vetlarà, en tot cas, perquè les dones i els hòmens puguen participar plenament en la vida laboral, social, cultural, familiar i política sense discriminació de cap tipus i garantirà que ho facen en igualtat de condicions, d'acord amb el que es preveu a este efecte en la normativa vigent», al que afig que «els poders públics de la Comunitat Valenciana garantiran la transversalitat del principi d'igualtat entre dones i hòmens en totes les seues polítiques».  
D'altra banda, la Llei 9/2003, de 2 d'abril, de la Generalitat, per a la Igualtat entre Dones i Hòmens, establix en l'article 4, entre els principis rectors de l'acció administrativa, l'obligació dels poders públics valencians d'adoptar mesures apropiades per a modificar els patrons socioculturals de conducta assignats en funció del gènere i mesures que responguen a la transversalitat de gènere.  
  
D'acord amb allò que s'ha exposat, la Llei 6/2013, de 26 de desembre, de Pressupostos de la Generalitat per a l'Exercici 2014, en la disposició addicional trenta-tres, establix l'obligació d'incorporar al procés d'elaboració dels Pressupostos de la Generalitat un informe d'avaluació d'impacte de gènere, informe l'elaboració del qual haurà de ser impulsat i coordinat per una comissió creada a este efecte mitjançant un decret del Consell.  
Este decret s'estructura en tres capítols, set articles, dos disposicions addicionals, una disposició derogatòria i dos disposicions finals. En el primer capítol es crea la Comissió de l'Informe d'Impacte de Gènere en els Pressupostos de la Generalitat i es determinen la seua naturalesa i funcions. El capítol II regula la seua composició i en l'últim capítol se n'establix el funcionament. Les disposicions addicionals fan referència, d'una banda, al règim de gratificació i indemnització en el cas de l'article 6.2 i, d'una altra, al procés d'implantació gradual de l'informe de gènere en els Pressupostos de la Generalitat. La disposició derogatòria conté una clàusula derogatòria genèrica, sense especificar cap norma, ja que no hi ha en el nostre ordenament antecedents al present decret. Finalment, les disposicions finals establixen, d'una banda, una habilitació legal a la persona titular de la conselleria competent en matèria d'hisenda per a desplegar el decret i, d'un altra, l'entrada en vigor de la norma.  
Per tot això, i en virtut de l'habilitació legal que establix la disposició addicional trenta-tres de la Llei 6/2013, de 26 de desembre, de la Generalitat, a proposta del conseller d'Hisenda i Administració Pública, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 26 de setembre de 2014,  
  
DECRETE  
  
CAPÍTOL I  
Creació, naturalesa i funcions  
  
Article 1. Creació  
Es crea la Comissió de l'Informe d'Impacte de Gènere en els Pressupostos de la Generalitat, amb la naturalesa, la composició i les funcions que es detallen en este decret.  
  
Article 2. Naturalesa i finalitat  
1. La Comissió de l'Informe d'Impacte de Gènere en els Pressupostos de la Generalitat, d'ara en avant la Comissió, adscrita a la conselleria competent en matèria d'hisenda, és l'òrgan col·legiat assessor específic, de participació administrativa, que té com a finalitat impulsar i coordinar l'elaboració de l'informe d'avaluació d'impacte de gènere que ha d'incorporar-se en el procés d'elaboració de la Llei de Pressupostos, i que té com a objecte promoure les actuacions perquè els Pressupostos de la Generalitat siguen un element actiu en la consecució de forma efectiva de l'objectiu de la igualtat entre dones i hòmens.  
  
2. Per a aconseguir el mencionat objecte, l'activitat de la Comissió, en el marc de les funcions assignades, es desenrotllarà per tal de:  
a) Conéixer els efectes que tenen les intervencions públiques plasmades en els Pressupostos de la Generalitat.  
b) Detectar i corregir les rutines en els processos administratius pressupostaris basades en una aparent neutralitat respecte al gènere.  
  
c) Garantir el compliment de la normativa autonòmica i estatal sobre igualtat de gènere.  
d) Facilitar la incorporació de la transversalitat de gènere en les polítiques generals.  
e) Evitar desajustos en les polítiques públiques entre polítiques específiques d'igualtat i polítiques sectorials o no específiques.  
f) Comprovar si les actuacions estan tenint resultats equivalents en dones i hòmens o, al contrari, estan discriminant algun dels dos sexes.  
  
  
Article 3. Funcions  
Corresponen a la Comissió les funcions següents:  
1. Realitzar l'informe d'impacte de gènere que acompanyarà el Projecte de Llei de Pressupostos de la Generalitat.  
2. Elaborar el sistema d'indicadors d'avaluació de l'impacte de gènere dels Pressupostos de la Generalitat, així com els instruments de recollida d'informació de tots els centres directius i la seua anàlisi.  
3. Qualsevol altra funció que li siguen atribuïdes per les disposicions d'aplicació, i que afavorisca la consecució de l'objectiu d'igualtat per raó del gènere en els àmbits econòmic i pressupostari.  
  
CAPÍTOL II  
Composició  
  
Article 4. Composició  
La Comissió tindrà la composició següent:  
1. Presidència: la persona titular de la direcció general que tinga atribuïdes les competències en matèria de pressupostos.  
2. Vicepresidència: la persona titular de la subdirecció general que tinga atribuïdes les competències en matèria de pressupostos.  
3. Vocals:  
a) Dos representants de cada una de les conselleries en què s'organitza l'Administració de la Generalitat. En el cas de la conselleria amb competències en matèria d'igualtat de gènere, el nomenament recaurà en dos persones no pertanyents a la direcció general que ostente les dites competències, que estaran presents en virtut de l'apartat d.  
  
b) Un representant de la direcció general que tinga atribuïdes les competències en matèria de pressupostos.  
c) Un representant de la direcció general que tinga atribuïdes les competències en matèria de coordinació del sector públic.  
d) Dos representants de la direcció general que tinga atribuïdes les competències en matèria d'igualtat de gènere.  
e) Un representant del Servici Valencià d'Ocupació i Formació  
  
f) Un representant de l'Institut Valencià de Competitivitat Empresarial.  
g) Un representant de l'Institut de Seguretat i Salut en el Treball.  
  
La designació dels vocals serà efectuada, en cada cas, per l'òrgan competent i es comunicarà a la Presidència de la Comissió.  
  
Article 5. Secretaria  
1. La persona titular de la Presidència de la Comissió designarà a la persona que ostentarà la seua Secretaria, entre el personal funcionari adscrit a la direcció general que tinga atribuïdes les competències en matèria de pressupostos.  
2. La Secretaria és l'òrgan de suport tècnic i administratiu de la Comissió, i tindrà les funcions següents:  
a) Assistir amb veu i sense vot a les reunions que realitze la Comissió.  
b) Impulsar i executar els acords adoptats per la Comissió.  
c) Donar suport tècnic i administratiu als grups de treball de la Comissió.  
d) Gestionar l'arxiu i custodiar la documentació corresponent a la Comissió.  
e) Les altres funcions que l'article 25 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, atribuïx a les persones titulars de les secretaries dels òrgans col·legiats, així com les que li assigne la Presidència.  
  
  
CAPÍTOL III  
Funcionament  
  
Article 6. Funcionament  
1. La convocatòria de la Comissió, així com el seu règim de constitució, de celebració de sessions i d'adopció d'acords, s'ajustaran al que establix el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. La Comissió podrà acordar la creació en el seu si de grups de treball per a assumptes específics. Els treballs resultants dels dits grups de treball seran elevats a la Comissió per a la seua valoració.  
Així mateix, la Comissió podrà convocar, quan ho estime necessari per a l'estudi de temes que requerisquen un tractament específic, personal tècnic qualificat en la matèria, que podrà pertànyer o no a l'Administració del Consell.  
3. La Comissió podrà abordar investigacions i estudis relatius a l'enfocament i impacte de gènere en el pressupost públic.  
  
Article 7. Elaboració d'informes  
1. La Comissió elaborarà l'Informe d'Impacte de Gènere que ha d'acompanyar al Projecte de Llei de Pressupostos de la Generalitat de cada exercici.  
El dit Informe formarà part de la documentació que acompanya al Projecte de Llei de Pressupostos a remetre a Les Corts per al seu examen, esmena i aprovació.  
2. La Comissió podrà requerir dels diversos òrgans i entitats els antecedents, informes i la resta de documentació que necessite per a l'elaboració de l'Informe assenyalat en l'apartat anterior, així com per al desenrotllament de les seues funcions.  
  
  
DISPOSICIONS ADDICIONALS  
  
Primera. De les indemnitzacions per assistència a reunions de la Comissió  
El personal tècnic qualificat, que siga alié a l'Administració del Consell i al seu sector públic, que assistisca a les reunions que es desenrotllen en el si de la Comissió o dels seus grups de treball, en virtut del que disposa l'article 6.2 del present decret, tindrà dret a la percepció de gratificació per la seua assistència i a indemnitzacions, en concepte d'hostalatge, restauració i desplaçament. A este efecte, per al càlcul de les gratificacions i indemnitzacions necessàriament es prendran com a referència, amb el caràcter de màxim, les quanties previstes per eixos conceptes en el Decret 24/1997, d'11 de febrer, del Consell, sobre indemnitzacions per raó del servici i gratificacions per servicis extraordinaris, i, en concret, en el cas de gratificació per assistència, caldrà ajustar-se al règim fixat per a l'assistència a tribunals com a vocal en el dit decret.  
  
Segona. De les actuacions necessàries per a la implantació de l'Informe d'Impacte de Gènere  
La Comissió vetlarà per la immediata posada en marxa de les actuacions administratives necessàries amb vista a incorporar una anàlisi de gènere del personal al servici de la Generalitat en els Pressupostos de l'Exercici 2015.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o inferior que s'oposen al que disposa el present decret.  
  
  
DISPOSICIONS FINALS  
  
Primera. Del desplegament i execució del present decret  
Es faculta la persona titular de la conselleria competent en matèria d'hisenda per a dictar totes les disposicions que calguen per al desplegament i l'execució del que establix el present decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 26 de setembre de 2014  
  
El president de la Generalitat,  
ALBERTO FABRA PART  
  
El conseller d'Hisenda i Administració Pública,  
JUAN CARLOS MORAGUES FERRER


Còpia Permalink ELI